Piše: Vanja Deželić

Josip Šimunić započeo je brojne rasprave o tome tko je i kada prvi koristio poklič 'Za dom spremni', ali mnogi su ostali na floskulama, ne baš utemeljenima na pravim i konkretnim argumentima. U prilog tome ide i činjenica da ni policija ne želi djelovati po tom pitanju, a i sudovi su zbunjeni. Istina je da "Za dom" imamo tragove koji nas vode sve od Nikole Zrinskog, no, u točno ovoj formi upotrebljavale su ga samo ustaše.



Ipak, za Hrvatski branik nema dvojbe - na stadionima popularni poklič svakako je ustaški. A tko je ili što je Hrvatski branik?



Hrvatski branik je krenuo kao HSS-ovski tjednik koji je izlazio u Vinkovcima od 1935. do 1942. godine i njegova je arhiva još uvijek dostupna u gradskoj knjižnici i čitaonici Vinkovci. Ime je tjednik preuzeo od pravaškog lista istog imena, koji je djelovao od 1893. pa do 1914., kada je zabranjen "zato što je previše radikalan".



I dok možda drugoj inačici Hrvatskog branika u počecima nije radikalizam bio u prvom planu (što nije bilo ni moguće, budući da bi nakon atentata na kralja Aleksandra svaki takav list u Kraljevini Jugoslaviji bio brzo zabranjen), po početku rata i formiranja NDH postali su proustaško glasilo i Poglavnika uspoređivali s kraljem Tomislavom i banom Jelačićem.



Bili su zaduženi za propagandu, koju je trebalo održavati, pa su tako s ciljem da pridobe što više mladih, 15. studenog 1941. godine (broj 46), u Hrvatskom braniku objavili tekst na trećoj stranici pod nazivom "Tumačenje Ustaškog pozdrava za Ustaške junake". U njemu pojašnjavaju da je 'Za dom spremni' ustaški pozdrav i što točno znači. Ne spominju se Zrinski, opere ili ban Jelačić.



Prenosimo članak u cijelosti, a na kraju ga možete vidjeti i u prilogu:



Dragi ustaški junaci! Svakoga dana, prije svakoga sata u školi, prije i poslije svakoga sastanka, na ulici i kod kuće mi se pozdravljamo s našim lijepim ustaškim pozdravom: za dom spremni. Taj je pozdrav lijep, pun smisla i sadržaja. Da bismo taj naš pozdrav mogli još više zavoljeti, da bismo ga s razumjevanjem i poštovanjem izgovarali, ja ću vam danas govoriti što znači taj pozdrav i zašto se mi ustaše baš tako pozdravljamo.



Kada kažemo: za dom, vi znate da ne mislimo ovaj ili onaj dom, ovu ili onu kuću, nego mislimo na zajednički dom svih nas Hrvala na nasu lijepu Hrvatsku domovinu. Kao što je dom, kuća, obitavalište jedne obitelji male zajednice ljudi povezanih krvnom vezom, tako je domovina veliko obitavalište ogromne obitelji, koja se zove narod.



SLIJEDE KAZNE ŠIMUNIĆU I REPREZENTACIJI?

